പരിശുദ്ധ ഖുർആൻ/തക്‌വീർ
സൂര്യൻ ചുറ്റിപ്പൊതിയപ്പെടുമ്പോൾ, 

 നക്ഷത്രങ്ങൾ ഉതിർന്നു വീഴുമ്പോൾ, 

 പർവ്വതങ്ങൾ സഞ്ചരിപ്പിക്കപ്പെടുമ്പോൾ, 

 പൂർണ്ണഗർഭിണികളായ ഒട്ടകങ്ങൾ അവഗണിക്കപ്പെടുമ്പോൾ, 

 വന്യമൃഗങ്ങൾ ഒരുമിച്ചുകൂട്ടപ്പെടുമ്പോൾ, 

 സമുദ്രങ്ങൾ ആളിക്കത്തിക്കപ്പെടുമ്പോൾ, 

 ആത്മാവുകൾ കൂട്ടിയിണക്കപ്പെടുമ്പോൾ, 

 ( ജീവനോടെ ) കുഴിച്ചു മൂടപ്പെട്ട പെൺകുട്ടിയോടു ചോദിക്കപ്പെടുമ്പോൾ, 

 താൻ എന്തൊരു കുറ്റത്തിനാണ്‌ കൊല്ലപ്പെട്ടത്‌ എന്ന്‌. 

 ( കർമ്മങ്ങൾ രേഖപ്പെടുത്തിയ ) ഏടുകൾ തുറന്നുവെക്കപ്പെടുമ്പോൾ. 

 ഉപരിലോകം മറ നീക്കികാണിക്കപ്പെടുമ്പോൾ 

 ജ്വലിക്കുന്ന നരകാഗ്നി ആളിക്കത്തിക്കപ്പെടുമ്പോൾ. 

 സ്വർഗം അടുത്തു കൊണ്ടുവരപ്പെടുമ്പോൾ. 

 ഓരോ വ്യക്തിയും താൻ തയ്യാറാക്കിക്കൊണ്ടു വന്നിട്ടുള്ളത്‌ എന്തെന്ന്‌ അറിയുന്നതാണ്‌. 

 പിൻവാങ്ങിപ്പോകുന്നവയെ ( നക്ഷത്രങ്ങളെ ) ക്കൊണ്ട്‌ ഞാൻ സത്യം ചെയ്തു പറയുന്നു. 

 സഞ്ചരിച്ചുകൊണ്ടിരിക്കുന്നവയും അപ്രത്യക്ഷമായിക്കൊണ്ടിരിക്കുന്നവയും 

 രാത്രി നീങ്ങുമ്പോൾ അതു കൊണ്ടും, 

 പ്രഭാതം വിടർന്ന്‌ വരുമ്പോൾ അതു കൊണ്ടും ( ഞാൻ സത്യം ചെയ്തു പറയുന്നു. ) 

 തീർച്ചയായും ഇത്‌ ( ഖുർആൻ ) മാന്യനായ ഒരു ദൂതൻറെ വാക്കാകുന്നു. 

 ശക്തിയുള്ളവനും, സിംഹാസനസ്ഥനായ അല്ലാഹുവിങ്കൽ സ്ഥാനമുള്ളവനുമായ ( ദൂതൻറെ ) 

 അവിടെ അനുസരിക്കപ്പെടുന്നവനും വിശ്വസ്തനുമായ ( ദൂതൻറെ ) 

 നിങ്ങളുടെ കൂട്ടുകാരൻ ( പ്രവാചകൻ ) ഒരു ഭ്രാന്തനല്ല തന്നെ, 

 തീർച്ചയായും അദ്ദേഹത്തെ ( ജിബ്‌രീൽ എന്ന ദൂതനെ ) പ്രത്യക്ഷമായ മണ്ഡലത്തിൽ വെച്ച്‌ അദ്ദേഹം കണ്ടിട്ടുണ്ട്‌. 

 അദ്ദേഹം അദൃശ്യവാർത്തയുടെ കാര്യത്തിൽ പിശുക്ക്‌ കാണിക്കുന്നവനുമല്ല. 

 ഇത്‌ ( ഖുർആൻ ) ശപിക്കപ്പെട്ട ഒരു പിശാചിൻറെ വാക്കുമല്ല. 

 അപ്പോൾ എങ്ങോട്ടാണ്‌ നിങ്ങൾ പോകുന്നത്‌? 

 ഇത്‌ ലോകർക്ക്‌ വേണ്ടിയുള്ള ഒരു ഉൽബോധനമല്ലാതെ മറ്റൊന്നുമല്ല. 

 അതായത്‌ നിങ്ങളുടെ കൂട്ടത്തിൽ നിന്ന്‌ നേരെ നിലകൊള്ളാൻ ഉദ്ദേശിച്ചവർക്ക്‌ വേണ്ടി. 

 ലോകരക്ഷിതാവായ അല്ലാഹു ഉദ്ദേശിക്കുന്നുവെങ്കിലല്ലാതെ നിങ്ങൾ ഉദ്ദേശിക്കുകയില്ല.